**Sladká karanténa**

**Online, online a zase online**

Už sme doma päť mesiacov a mňa to naozaj štve. Nikdy som si nemyslela, že to poviem, ale chýba mi škola! Keď nám v októbri oznámili, že opäť prestupujeme na online vyučovanie, výskala som od radosti. Na jar to bolo celkom super. Bolo to niečo nové a užívala som si to. No teraz by som to najradšej zmenila a hneď sa vrátila do školy. Stále sme doma zavretí, nikam poriadne nemôžeme ísť. Je to nuda. Zvlášť pre mňa, ktorá je najšťastnejšia vonku s kamarátkami. No  hovorí sa , že všetko zlé je na niečo dobré. Už ma nebaví sa celé dni len učiť a prekrmovať môjho už aj tak tlstého králika. Preto som sa rozhodla splniť si svoj dávny sen. Využijem všetok svoj voľný čas k tomu, aby zo mňa bola cukrárka! Čo teda znamená, že sa musím naučiť piecť. Zatiaľ viem urobiť len hrnčekový koláč, ktorý strčím do mikrovlnky na dve minúty. Viem, nie je to nič moc, ale každý nejako začať musí.

**Starká parťačka**

Dnes som sa rozhodla, že si budem všetky moje pokusy zaznamenávať pre nastávajúce generácie. Možno príde ďalšia pandémia a niekomu moje rady pomôžu. Trochu mám strach začať sama piecť v kuchyni. Rodičov zaťažovať nechcem. Majú toho v tejto dobe akurát dosť. Mamina je sestrička a tatino lekár. Preto som sa rozhodla skontaktovať starkú. Býva sama na juhu Slovenska a pred pandémiou sme chodili za ňou raz za dva týždne. Teraz sa nemôžeme navštevovať, a preto sa moji rodičia rozhodli, že jej kúpia tablet. Je to cool! Hlavne pre starkú. Keď sa nemôžeme vidieť naživo, tak aspoň cez displej. Dobrá správa je, že starká sa s tabletom naučila robiť celkom rýchlo. Zlá správa je, že keď jej nepoviem, aký mám rozvrh, vyvoláva mi celé doobedie. Ale starká je s tabletom oveľa šťastnejšia. Hneď ako som vytočila FaceTime, mi starká zdvihla. Zo začiatku sme sa rozprávali o bežných veciach. Čo sme robili, čo je nové, ktorý sused nás zasa naštval. Potom som jej rozpovedala o tom, že som sa rozhodla splniť si počas pandémie svoj sen. Naučiť sa piecť. Starkej som povedala, že ju potrebujem ako profesionálny dozor, keďže som v kuchyni sama. Myslím si, že sa úprimne potešila. Jej  vnučka sa predsa začala zaujímať o vznešené remeslo! Od svojej mamy, mojej prastarkej, má starostlivo uložené všetky recepty. A nebolo ich vôbec málo. Starká sa hneď rozhodla, že mi dva najhrubšie receptáre pošle, aby som mala z čoho piecť. Keď som jej povedala, že si recepty pokojne môžem vyhľadať na internete, zasmiala sa. Vraj predsa jej jediná vnučka nebude variť z hocijakých receptov, z nejakého internetu, ktoré len tak hocikde nájde. Ale, že pekne-krásne bude variť z kvalitných rodinných receptov. Tá moja starká je vtipná. Pečenie sa teda odkladá, kým dorazia recepty mojej starkej.

**Recepty, ktoré spriatelia aj nepriateľov**

Konečne! Pred chvíľou prišiel kuriér a doniesol mi balík. Keď mi starká  hovorila, že mi pošle knihy receptov, nemyslela som si, že budú hrubšie ako knihy Harryho Pottera! OMG !!!! HELP !!! No nič. Aspoň sa nebudem nudiť. Veď to som predsa chcela!  Sadla som si za stôl, a vytiahla som prvú kuchársku knihu. Ako by som ju len opísala. Starý polorozpadnutý šalát. Ale bolo to niečo úžasné! Najviac ma prekvapil nápis na chrbte knihy: „Recepty, ktorými si spriatelíš aj nepriateľa“. Napísala Mária Sebechlebská.  Otvorila som ju a zbadala na prvej strane text: „Musím povedať, že tento svet už nikdy nebude takým akým býval. Krivdy z vojny spôsobili, že sa so susedmi nerozprávame. A keď už zbadám na ulici susedku Javorníkovú vyhýbame sa veľkým oblúkom. A to ma mrzí. Preto som si povedala, že takto to už ďalej nepôjde. Nemôžeme sa hnevať na seba pre udalosť, ktorá sa stala. Môj manžel hovorí, že moje jedlo by si spriatelilo aj toho najväčšieho nepriateľa. A preto si myslím, žeby bola škoda sa o tieto recepty nepodeliť. Rozhodla som sa ich spísať do tejto kuchárskej knihy. Dúfam, že pomôžu nadviazať nové priateľstvá a udobriť rozhnevaných susedov.“

**Prepisujeme históriu**

Pretočila som stranu a uvidela vyblednutý recept. Každý recept mal za názvom napísané komu alebo na čo bol určený. Čím dlhšie som listovala, tým boli recepty vyblednutejšie a ťažšie čitateľné. Kniha bola veľmi ošúchaná. Bolo vidieť, že pre niekoho mala veľký význam.

Zavolala som starkej a s nadšením som jej vyrozprávala, ako ma tie kuchárske knihy dostali. Tá len súhlasne s úsmevom a hrdosťou prikyvovala hlavou. Keď som spomenula vyblednuté recepty, tak starká dostala nápad. Povedala, že tie recepty, ktoré nevieme rozlúštiť, môžeme nahradiť jej vlastnými. A tak mi neostávalo nič iné, len pekne počúvať starkú ako diktuje jej nové recepty. Nakoniec si myslím, že to bol super nápad!

**Rebarborová bublanina**

Tak a ideme na to! Keďže som len začiatočník, starká mi odporučila vyskúšať rebarborovú bublaninu ( alebo inak – koláč na zlepšenie nálady po zlomenom srdci). Ja síce zlomené srdce nemám, ale bol to jeden z najjednoduchších receptov, aké tam boli. Za pomoci mojej starkej a jej výdatného „kibicovania“ som úspešne vložila koláč do trúby. Ufffffff. Bola to makačka. Sadla som si unavená za stôl, otvorila kuchársku knihu a pustila sa do prepisovania vyblednutých receptov. Na malom papieriku som mala poznačené ingrediencie, ktoré sme so starkou doplnili.  Ako som tak prepisovala recept, skoro som zabudla na koláč, ktorý som mala už takmer hodinu v rúre. Dobehla som na poslednú chvíľu. Kraje boli už trošku zhorené, ale inak vyzeral super. A chutil fantasticky.

**UPOZORNENIE: rýchlo zjedené.**

Musím sa priznať, že prepisovanie starej knihy ma začína baviť viac ako pečenie. Nikdy som si nemyslela, že to bude taká zábava. Najzaujímavejšie sú tie zápisky, ktoré som našla pod každým receptom. Ako napríklad : Koláč chutil starostovej manželke alebo UPOZORNENIE: rýchlo zjedené.

**Nech sa páči, vyskúšajte**

Skúšam piecť už skoro dva týždne a musím povedať, že  je to celkom fuška. Síce to nie je také ťažké ako nemčina, z ktorej som úplne vedľa, ale aj tak mi to dá dosť zabrať. Ale dobrá správa je, že sme so starkou prepísali už niekoľko receptov. Niektoré som vyskúšala a niektoré si nechám na neskôr, keď budem skúsenejšia cukrárka. Už aj tak dostala naša kuchyňa riadne zabrať. Včera som dostala taký nápad. Starká mi hovorila, že tieto knihy sú rodinné dedičstvo. Podľa mňa by však nezaškodilo, keby sa o tom dozvedeli aj ostatní. Keďže som sa dala na cestu „á lá mních“ a prepisujem recepty, tak som rozmýšľala, že zo všetkých kníh urobím jednu a vydám ju. Samozrejme, až keď budem dospelá. Myslím si, že by sa aj prastarká potešila. Veď predsa aj ona povedala, že by bola škoda sa o tie fantastické koláče nepodeliť.

Aj keď táto pandémia spôsobila, že nemôžeme chodiť do školy, stretávať sa, zabávať sa a smiať sa s kamarátmi, umožnila mi však veľmi veľa. Dala mi čas, aby som si mohla začať plniť svoj sen. Byť cukrárkou! A okrem toho som strávila čas nielen s mojou starkou, ale aj prastarkou. Tá už síce nežije, ale jej odkaz je aktuálny aj teraz. Veď jej recepty vznikali v dobe, keď sa aj oni báli vyjsť na ulicu, rovnako ako aj dnes. Jej upečené sladkosti zlepšili náladu ľuďom určite nielen vtedy, ale verím tomu, že ju zlepšia aj dnes!